**vlada republike srbije**

**Projekat „Podrška unapređenju socijalnog uključivanja u Republici Srbiji“,**

**faza 3, 7F -03916.03 i Projekat „Od obrazovanja ka zapošljavanju-E2E“, faza 2, 7F-08747.02**

**ZAHTEV ZA DOSTAVLJANJE IZJAVE O ZAINTERESOVANOSTI**

**za stručnjaka/inju za nabavke i finansije**

Tim za socijalno uključivanje i smanjenje siromaštva Vlade Republike Srbije (u daljem tekstu SIPRU) objavljuje konkurs za izbor stručnjaka/inje za nabavke i finansije (u daljem tekstu konsultant/kinja).

Ovaj konkurs finansira se sredstvima donacije Švajcarske Konfederacije putem Švajcarske agencije za razvoj i saradnju (SDC) u okviru projekta „Podrška unapređenju socijalnog uključivanja u Republici Srbiji“, faza 3 za period od 1. januara 2018 do 31. decembra 2021 i projekta „Od obrazovanja ka zapošljavanju-E2E“, faza 2 za period od 1. januara 2020 do 31. decembra 2021 (u daljem tekstu projekti). SDC pruža podršku Vladi Republike Srbije da unapredi proces socijalnog uključivanja u Republici Srbiji. Aktivnosti u okviru Projekta sprovodi Tim za socijalno uključivanje i smanjenje siromaštva, koji je nadležan za jačanje kapaciteta Vlade da razvija i sprovodi politike socijalnog uključivanja zasnovane na primerima dobre prakse EU. Takođe, Tim pruža podršku Vladi da koordinira, prati i izveštava u vezi sa aktivnostima u oblasti socijalnog uključivanja.Centralna fiducijarna jedinica (u daljem tekstu CFJ) pri Ministarstvu finansija ima sveobuhvatnu fiducijarnu odgovornost za nabavke i finansijsko upravljanje u okviru gore navedenih projekata.

**Ciljevi angažovanja**

Cilj angažovanja je da se osigura efikasno sprovođenje nabavki i optimalno finansijsko upravljanje tokom implementacije projekata.

### Kontekst zadataka

SDC od 2009. pruža podršku Vladi Republike Srbije da unapredi proces socijalnog uključivanja u Republici Srbiji. Faze 1 (2009–2013) i 2 (2013–2017) ovog Programa imale su ključnu ulogu u podizanju svesti Vlade Republike Srbije o siromaštvu i socijalnoj isključenosti i unapređenju njenih kapaciteta za preduzimanje mera na njihovom suzbijanju. **Tokom faza 1 i 2 ostvareni su sledeći ključni rezultati na nivou ishoda:** uspostavljanje Tima za socijalno uključivanje i smanjenje siromaštva 2009. godine; kvalitetniji nacionalni strateški okvir koji bolje odražava potrebe socijalno isključenog stanovništva; osnažena socijalna dimenzija procesa evropskih integracija; unapređeni nacionalni mehanizmi za praćenje i izveštavanje; poboljšani kapaciteti nacionalnih i lokalnih institucija za koordinaciju javnih politika; uvođenje inovativnih instrumenata za procenu uticaja javnih politika na socijalno isključene grupe; jak osećaj vlasništva nad procesom socijalnog uključivanja kod donosilaca odluka i šireg kruga zainteresovanih aktera; promovisanje inovacija u javnim politikama na lokalnom nivou. Trećom fazom programa **operativno upravlja Tim za socijalno uključivanje i smanjenje siromaštva** pri Kabinetu predsednice Vlade kao glavnog korisnika programa u Vladi Republike Srbije.

U realizaciji faze 3 Programa, Tim promoviše inovativne oblike dijaloga sa partnerima i korisnicima i tako povećava održivost reformi i željenih promena u društvu. Željene promene su grupisane i formulisane u **tri glavna ishoda** okrenuta ka nosiocima dužnosti, odnosno krajnjim korisnicima:

**Ishod 1:** Relevantne nacionalne i lokalne institucije delotvornije primenjuju odabrana načela dobrog upravljanja (sa akcentom na participaciji, jednakosti i nediskriminaciji) prilikom ostvarivanja prioriteta socijalnog uključivanja u skladu sa međunarodnim standardima, u oblastima javnih politika koje su povezane sa socijalnim uključivanjem (socijalna zaštita, obrazovanje, zdravlje, zapošljavanje i stanovanje).

**Ishod 2:** Institucije na lokalnom nivou u ciljanim opštinama bolje odgovaraju na potrebe siromašnih i socijalno isključenih građana, i

**Ishod 3:** Osobe u stanju socijalne isključenosti (žene, mladi, Romi/kinje, migranti i osobe sa invaliditetom, posebno u ruralnim i izuzetno siromašnim područjima) osnažene su kroz podršku okruženja da koriste kvalitetne, integrisane i inkluzivne usluge socijalne zaštite, obrazovanja, zapošljavanja, zdravstvene zaštite i stanovanja.

Projekat „Znanjem do posla – E2E”, druga faza, deo je šireg programa koji je pokrenut od strane Švajcarske agencije za razvoj i saradnju (Swiss Agency for Development and Cooperation – SDC) u aprilu 2015. godine sa opštim ciljem povećanja dostojanstvenog zapošljavanja mladih u Srbiji na inkluzivan i održiv način. Projekat sprovodi Tim za socijalno uključivanje i smanjenje siromaštva Vlade Srbije u partnerstvu sa ključnim resornim ministarstvima zaduženim za sprovođenje politika zapošljavanja i zapošljivosti mladih u Republici Srbiji – Ministarstvom za rad, zapošljavanje, boračka i socijalna pitanja i Ministarstvom prosvete, nauke i tehnološkog razvoja. Druga faza projekta traje do decembra 2021. godine. Ovim projektom predviđena je realizacija dva glavna ishoda:

Ishod 1: Ključni akteri na nacionalnom i lokalnom nivou primenjuju efektivne i na podacima zasnovane javne politike za povećanje zapošljivosti i zapošljavanja mladih, sa unapređenim kapacitetima za veći učinak i diverzifikovanim izvorima finansiranja.

Ishod 2: Nezaposleni mladi imaju koristi na tržištu rada od unapređenih mera promocije zapošljavanja mladih i neformalnih obuka koje traži privatni sektor na izabranim lokacijama u Srbiji.

### Projektni zadatak i opis posla/očekivani rezultati

Konsultant/kinja će biti odgovoran/a za:

Finansije

* Podrška SIPRU u ispunjavanju obaveza iz pravnih ugovora vezanih za finansijsko upravljanje;
* Zaduženja vezana za isplate, uključujući pripremu naloga za povlačenje sredstava i realizacije isplata; delovanje u skladu sa obavezama i procedrama navedenim u Sporazumu o saradnji između Vlade Republike Srbije i Ministarstva finansija;
* U koordinaciji sa SIPRU, priprema projektnog budžeta;
* Praćenje potrošnje u skladu sa projektnim budžetom;
* Računovodstvo za projekat i osiguravanje da su sve projektne transakcije evidentirane u sistemu računovodstva za projekat;
* Priprema potrebnih periodičnih finansijskih izveštaja i godišnjih finansijskih izveštaja;
* Primena i praćenje interne kontrole vezane za finansijsko upravljanje;
* Praćenje i realizacija finansijskih obaveza za svaki ugovor za nabavke dobara, usluga itd;
* Osigurati da je sistem finansijskog upravljanja uspostavljen radi adekvatnog finansijskog upravljanja i izveštavanja;
* Priprema i podnošenje na odobrenje finansijskih izveštaja, budžeta, finansijskih projekcija, procena protoka novca i drugih projektnih izveštaja traženih od strane donatora i Vlade Republike Srbije;
* Osigurati da su plaćanja realizovana na adekvatan i blagovremen način;
* Priprema dokumenata potrebnih za reviziju projektnog finansijskog izveštavanja;
* Druge aktivnosti u vezi sa implementacijom finansijskih aspekata projekta delegiranih od strane direktora CFJ.

Nabavke

* Upravljanje aktivnostima u vezi sa projektnim nabavkama na dnevnom nivou;
* Koordinacija nabavki za svaki ugovor, priprema dokumenata za javni poziv, priprema dopuna za dokumentaciju (ako je potrebno), i pojašnjenja sa ponuđačima, publikovanje poziva i finalnog izbora itd;
* Priprema procene troškova i budžeta za dobra i usluge koje se nabavljaju;
* Realizacija objava i promovisanja aktivnosti;
* Održavanje komunikacije sa potencijalnim ponuđačima, priprema odgovora i pojašnjenja na pitanja i zahteve;
* Učešće na otvaranju ponuda ili predloga i priprema izveštaja sa otvaranja;
* Osigurati da su ponude/predlozi validni i da pokrivaju period do potpisivanja ugovora;
* Osigurati poverljivost ponuda/predloga;
* Učešće u pripremi ugovora sa najboljim ponuđačem i izabranim konsultantima, kao i kod direktnog ugovaranja;
* Praćenje implementacije ugovora i osigurati da je unos dopuna, ako je potrebno, pripremljen blagovremeno;
* Priprema godišnjih i kvartalnih izveštaja za Ministarstvo finansija i donatora o realizovanim aktivnostima vezanim za nabavke;
* Podrška tokom revizije nabavki kroz asistiranje i dostavu svih informacija o nabavkama;
* Uređivanje oglašavanja vezanog za nabavku dobara i usluga;
* Organizovati i koordinirati evaluaciju nabavki uključujući i kriterijume za evaluaciju, dodeljivanje/odbijanje ugovaranja i svu drugu dokumentaciju vezanu za proces evaluiranja;
* Pružiti smernice članovima evaluacione komisije kod evaluacije ponuda;
* Održavati kompletnom arhivu o svim aktivnostima vezanim za nabavke, uključujući kopije ponuda/predloga;
* Druge aktivnosti vezane za implementaciju nabavki u projektu delegirane od strane direktora CFJ.

### Trajanje angažmana

Angažman će se sprovoditi u okviru projekta „Podrška unapređenju socijalnog uključivanja u Republici Srbiji”, faza 3, 7F-03916.03, koji se sprovodi do 31. decembra 2021. godine i projekta „Od obrazovanja ka zapošljavanju-E2E“, faza 2 za period od 1. januara 2020 do 31. decembra 2021. Konsultant/kinja koji/a ispuni kriterijume će biti angažovan/a u periodu od 15. jula do 31. decembra 2021. godine. Angažman podrazumeva pola radnog vremena.

**\*\*\***

Tim za socijalno uključivanje i smanjenje siromaštva poziva zainteresovane konsultante/konsultantkinje da podnesu svoju izjavu o zainteresovanosti za pružanje navedenih usluga.

Zainteresovani konsultant/konsultantkinja treba da ispunjava sledeće uslove:

* Univerzitetsko obrazovanje iz ekonomije, finansija ili računovodstva;
* Minimum pet godina praktičnog iskustva u računovodstvu, finansijama ili nabavkama;
* Iskustvo sa procedurama za nabavke i finansijsko upravljanje Svetske banke je prednost;
* Poznavanje standarda u računovodstvu i finansijskom izveštavanju;
* Poznavanje relevantnih lokalnih regulativa, uključujući poresku regulativu, računovodstvo, razmenu stranih valuta itd;
* Dokazane veštine timskog rada;
* Kompjuterske veštine (MS Office);
* Odlične verbalne i pisane komunikacijske veštine na srpskom i engleskom jeziku;
* Sposobnost rada pod pritiskom i u zadatim rokovima.

**Izjava o zainteresovanosti treba da sadrži sledeće informacije:** 1) informacije o konsultantu/konsultantkinji (popuniti formular dat u Prilogu 1); 2) informacije o iskustvu u realizaciji sličnih aktivnosti iz kojih se mogu videti kvalifikacije i sposobnosti za sprovođenje projektnog zadatka (popuniti formular dat u Prilogu 2), 3) biografiju na engleskom jeziku (Prilog 3).

Napomena: Ukoliko konsultant/kinja ima status državnog službenika/ce ili javnog službenika/ce prema relevantnoj zakonskoj regulativi, konsultant/kinja je dužan/a da obezbedi pisanu saglasnost poslodavca o dodatnom angažovanju i nepostojanju sukoba interesa.[[1]](#footnote-1)

# Izbor će se vršiti primenom metode: “Izbor pojedinačnih konsultanata“, u skladu sa postupkom predviđenim Prilogom br. 3 iz Sporazuma između Vlade Švajcarske Konfederacije i Vlade Republike Srbije u vezi sa donacijom za projekte „Podrška unapređenju socijalnog uključivanja u Republici Srbiji”, faza 3, koji možete pogledati na <http://socijalnoukljucivanje.gov.rs/wp-content/uploads/2018/08/Prilog-broj-3.doc>.

Molimo da izjavu o zainteresovanosti dostavite elektronskom poštom na adresu [dragana.jovanovic@gov.rs](mailto:dragana.jovanovic@gov.rs) najkasnije **do 23. jula 2021. godine**.

**PRILOG 1**

**OBRAZAC IZJAVE O ZAINTERESOVANOSTI**

Izražavam zainteresovanost za poziciju stručnjak/kinja za nabavke i finansije.

|  |  |
| --- | --- |
| **Ime i prezime aplikanta** |  |
| **Adresa** |  |
| **Broj telefona** |  |
| **E-mail adresa** |  |

Ovim potvrđujem da su ovde navedeni i priloženi podaci potpuni i tačni.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ime i prezime aplikanta

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis

\_\_\_\_\_\_\_\_\_\_\_\_\_\_\_\_\_\_\_\_\_

Datum

**PRILOG 2**

**Iskustvo u obavljanju sličnih zadataka**

|  |  |  |  |
| --- | --- | --- | --- |
| ***Period trajanja (od – do)*** | ***Lokacija*** | ***Organizacija i kontakt osoba***  ***(ime, prezime i email adresa)*** | ***Opis*** |
|  |  |  |  |
|  |  |  |  |
|  |  |  |  |

**PRILOG 3**

**BIOGRAFIJA (na engleskom jeziku)**

1. Zakon o državnim službenicima ("Sl. glasnik RS", br. 79/2005, 81/2005 - ispr., 83/2005 - ispr., 64/2007, 67/2007 - ispr., 116/2008, 104/2009, 99/2014, 94/2017, 95/2018 i 157/2020) i Zakon o zaposlenima u javnim službama ("Sl. glasnik RS", br. 113/2017, 95/2018, 86/2019 i 157/2020). [↑](#footnote-ref-1)